**Drejebog til kredssamtale 2**

Samtalen forventes at vare ca. 1½ time. Formålet med samtalen er at afklare, målsætte og motivere tillidsrepræsentanten i valg af specialiseringsspor.

Kredssamtalen kan med fordel bygges op efter følgende agenda:

1. Velkomst
2. Afklaring
3. Overensstemmelse
4. Beslutning og afslutning

1. **Velkomst** (ca. 5 min)

Kredsen byder tillidsrepræsentanten velkommen.

Indledningsvis spørges ind til tillidsrepræsentantens forventninger til samtale. Be- eller afkræft gerne i forhold til mødets indhold. Forklar formålet med samtalen, og understreg fokus på gensidig læring og valg af specialiseringsspor.

2. **Afklaring** (ca. 45 min)

I denne del af samtalen handler det om at afklare tillidsrepræsentantens oplevelse af basisdelen, hvilke udfordringer der har virket spændende for tillidsrepræsentanten, og hvilket specialiseringsspor eller hvilke specialiseringsmoduler tillidsrepræsentanten kan have lyst til at tage.

* Hvordan ser du din aktuelle situation som tillidsrepræsentant?
* Hvad har basismodulerne på grunduddannelsen givet anledning til af refleksioner/ overvejelser / tvivlsspørgsmål/ handlinger?
* Hvad er din udfordring som tillidsrepræsentant lige nu?
* Hvad har du lyst til eller brug for at arbejde udviklingsorienteret med?
* Hvad vil du gerne opnå som tillidsrepræsentant?
* Hvilke specialiseringsspor ser du bedst kan imødekomme dine ønsker som tillidsrepræsentant?

3. **Overensstemmelse** (ca. 15 min)

I denne del af samtalen sammenholdes tillidsrepræsentantens ønsker med kredsens aktuelle situation i forhold til, hvor tillidsrepræsentanten skal fungere, i hvilket samarbejde han eller hun skal indgå i (fokus på andre tillidsrepræsentanter og/eller område-/ fællestillidsrepræsentant).

I dialogen med tillidsrepræsentanten har kredsen fokus på:

* Hvordan ser den aktuelle situation ud set fra et kredsperspektiv
* Hvilke udfordringer/ muligheder/ dilemmaer er tillidsrepræsentanten en del af set i et kredsperspektiv, og hvilke kompetencer kalder det især på, at tillidsrepræsentanten skal mestre?
* Hvilket specialiseringsspor kunne bedst understøtte den aktuelle udvikling set i et kredsperspektiv.

4. **Beslutning og afslutning** (ca. 25 min)

I denne del af samtalen skal der være fokus på - og træffes beslutning om – hvilket specialiseringsspor eller hvilke specialiseringsmoduler, tillidsrepræsentanten skal tilmelde sig. Hvis tillidsrepræsentanten ikke ønsker at følge et spor, men ønsker at tage moduler fra forskellige spor, bør dette valg sættes i forhold til ovenstående afklaring af ønsker og/eller overensstemmelse med kredsperspektivet.

I dialog mellem kreds og tillidsrepræsentant drøftes eller gøres følgende:

* Tillidsrepræsentanten træffer beslutning om, hvilke specialiseringsmoduler der tages
* Der træffes aftale om, hvad tillidsrepræsentanten gør, hvis forudsætningen for planerne ændres inden grunduddannelsens afslutning
* Der træffes aftale om, hvad tillidsrepræsentanten gør, hvis der opstår spørgsmål, eller han/ hun møder forhindringer inden uddannelsens afslutning?